
ETTEPANEKUD
Kodanikuvabaduste, justiits- ja siseasjade komisjon palub vastutaval eelarvekontrollikomisjonil lisada oma resolutsiooni ettepanekusse järgmised ettepanekud:
[bookmark: restart]1.	märgib, et kontrollikoda tunnistas Euroopa Prokuratuuri 2022. aasta raamatupidamise aastaaruande aluseks olevad tehingud kõigis olulistes aspektides seaduslikeks ja korrektseteks ning leidis, et Euroopa Prokuratuuri finantsseisundist 31. detsembri 2022. aasta seisuga on antud tõepärane pilt;
2.	väljendab heameelt selle üle, et enamiku kontrollikoja eelmise aasta tähelepanekute suhtes on järelmeetmete võtmine lõpule viidud ja et Euroopa Prokuratuuril õnnestus hilinenud maksete osakaalu vähendada 21 %-lt 2021. aastal 5 %-le 2022. aastal;
3.	võtab teadmiseks Euroopa Prokuratuuri töökoormuse märkimisväärse suurenemise; võtab rahuloluga teadmiseks, et Euroopa Prokuratuur sai 3318 aruannet ja 58 % neist saatsid eraõiguslikud isikud, mis näitab ka, et Euroopa Prokuratuur on õigusasutusena laialdaselt tuntud; tunneb heameelt selle üle, et Euroopa Prokuratuur algatas 2022. aastal 865 uurimist, sealhulgas COVID-19 vaktsiinide hankimise kohta; tõdeb, et nendega seotud hinnanguline kahju on 9,9 miljardit eurot; märgib, et Euroopa Prokuratuuri kriminaalasjadega seotud töökoormust on väga palju alahinnatud; 
4.	väljendab heameelt selle üle, et Euroopa Prokuratuurile anti väga spetsialiseeritud ja kvalifitseeritud profiiliga täiendavaid inimressursse, sealhulgas esimest korda 2022. aastal lähetatud riiklikud eksperdid; märgib, et algatati ja viidi lõpule 34 koosseisuliste töötajate valikumenetlust ning kolm lähetatud riiklike ekspertide valikumenetlust; väljendab heameelt selle üle, et koosseisulisi töötajaid ja lähetatud riiklikke eksperte on kokku 221, mis tähendab, et ametikohtade loetelust on täidetud 89 %;
5.	on mures, et Euroopa Prokuratuur tegutseb keskkonnas, kus esineb suuri füüsilisi ja infoturbega seotud riske, ja ressursside praeguse taseme pärast; rõhutab, et inim- ja finantsressursse tuleb kasvava töökoormusega kohandada ning kajastada neid vastavalt tulevases eelarve kavandamises, sealhulgas vajaduse korral Euroopa Prokuratuuri eelarve suurendamise kaudu;
6.	tuletab meelde, et Euroopa Prokuratuur on sõltumatu ELi organ, mis on loodud kriminaalasjades tehtava tõhustatud koostöö kontseptsiooni alusel ning mis vastutab liidu finantshuve kahjustavate kuritegude uurimise, nende eest süüdistuse esitamise ja nende eest kohtus vastutusele võtmise eest; märgib, et Euroopa Prokuratuuris osaleb ainult 22 ELi liikmesriiki, samas kui Ungari, Poola ja Rootsi sellega ei ühinenud; kutsub komisjoni üles alustama mitteosalevate liikmesriikidega aktiivset dialoogi, et tõhusalt hõlbustada Euroopa Prokuratuuri ülesannete elluviimist;
7.	rõhutab tõhusat koostööd asjaomaste sidusrühmadega; väljendab heameelt mitme töökorra sõlmimise üle kolmandate riikide, eelkõige Ukraina, Albaania, Moldova, Montenegro, Gruusia ja Põhja-Makedoonia ametiasutustega; tuletab meelde mitteosalevate riikide ametiasutustega tehtava koostöö tähtsust; tunnistab õiguskordade erinevusi ja raskusi, mis on tekkinud läbirääkimistel töökorralduse üle, mis viis selleni, et Iirimaa keeldus mitu aastat järjest täitmast Euroopa Prokuratuuri õigusalase koostöö taotlusi, nagu on märgitud Euroopa peaprokuröri poolt komisjonile saadetud kirjas; väljendab heameelt Iirimaa ametiasutuste antud lubaduse üle ja palub Iirimaal vaadata Euroopa Prokuratuuriga sõlmitud töökord läbi;
8.	on mures selle pärast, et Euroopa Prokuratuuri tööd, eelkõige tõendite kogumist, on mõjutanud Poola koostöö puudumine aastatel 2021–2022, millel oli otsene negatiivne mõju Euroopa Prokuratuuri suutlikkusele kaitsta ELi eelarvet kriminaaluurimiste ja süüdistuste esitamise kaudu; väljendab heameelt tehnilise tasandi töökorra üle peetavate läbirääkimiste lõpuleviimise üle, Poola kriminaalmenetluse seadustiku muudatuste üle ning selle üle, et Poola tunnustas Euroopa Prokuratuuri pädeva asutusena seoses asjakohaste ELi õigusaktidega, mis käsitlevad õigusalast koostööd kriminaalasjades, sealhulgas Euroopa uurimismääruse direktiiviga; hindab lisaks uue valitsuse hiljutist otsust käivitada Euroopa Prokuratuuriga ühinemise protsess; kutsub mõlemat poolt üles jätkama dialoogi ja koostööd, et hõlbustada Euroopa Prokuratuuri ülesannete elluviimist;
9.	märgib, et Euroopa delegaatprokuröride ametisse nimetamine on Euroopa Prokuratuuri ja liikmesriikide ühine vastutus; rõhutab, et ametisse nimetamise menetlus peab alati olema kooskõlas nõukogu määruse (EL) 2017/1939 artikliga 17 ja liikmesriikide menetlusautonoomia põhimõttega; ergutab liikmesriike aitama ametissenimetamise menetluse rakendamisel kaasa Euroopa Prokuratuuri täielikule sõltumatusele; märgib, et 2022. aasta lõpus töötas 114 Euroopa delegaatprokuröri; väljendab heameelt selle üle, et aruandeperioodil nimetati ametisse 15 Euroopa delegaatprokuröri ja Euroopa Prokuratuuri kolleegium ei vabastanud ametist ühtegi delegaatprokuröri;
10.	tuletab meelde, kui oluline on tagada Euroopa delegaatprokuröride täielik sõltumatus, kuivõrd nad on avatud välisele survele, kuna nad viivad menetlusi läbi otse oma liikmesriigis; märgib, et Euroopa Prokuratuuri väline sõltumatus on seotud ka selliste rahaliste vahendite eraldamisega, mis on piisavad tema volituste täitmiseks, ja nende haldamiseks vajaliku eelarveautonoomiaga; rõhutab, et Euroopa Prokuratuuri piisav rahastamine on nii ELi kui ka iga osaleva liikmesriigi vastutus;
11.	väljendab heameelt jätkuva koostöö üle osalevate ja mitteosalevate liikmesriikide ja kolmandate riikide ametiasutuste, Euroopa Liidu institutsioonide, organite ja asutustega, eelkõige Eurojusti, Europoli ja OLAFiga, ning väljendab heameelt selle üle, et Euroopa Prokuratuur pidas läbirääkimisi töökorra üle Euroopa Parlamendi ja rakendusametitega ning Euroopa välisteenistusega.

